Kaasugrilli ilmiliekeissä - Näin sammutat rasvapalon | Grilliextra | Iltalehti.fi
Tiistai 20.5.2014 klo 20.54
Grilli kannattaa puhdistaa säännöllisesti palovaarariskin minimoimiseksi.
Rasvapaloa ei saa sammuttaa vedellä. (COLOURBOX)
Katso Tukesin videolta, kuinka rasvapalo sammutetaan
Huonosti puhdistettu grilli saattaa töllähtää ilmiliekkeihin. Rasvapaloa ei saa sammuttaa vedellä. Oikeaoppinen sammutus tapahtuu tukahduttamalla. Varaa siis aina grillin viereen sammutuspeite, jolla leimahduksen saa nopeasti kuriin. Myös jauhesammutin pelastaa tukalasta tilanteesta.
Paloriskin välttämiseksi kannattaa varmistaa, ettei grillin lähellä ole mitään herkästi syttyvää. Sijoita grilli tukevalle, palamattomalle alustalle ja suojaan tuulelta. Älä jätä kuumaa grilliä ilman valvontaa. Huolehdi, että lapset ja lemmikit pysyvät riittävän kaukana kuumasta grillistä, sytytysnesteistä ja tulentekovälineistä.
Ennen kaasugrillin käyttöä tarkista polttimien puhtaus, liitosten tiiviys sekä letkun ja paineensäätimen kunto.
Kaasuletku saattaa hapertua auringonvalossa ja siihen voi tulla pieniä halkeamia.
Letkun kunnon voi tarkistaa taivuttamalla sitä mutkalle. Jos letkussa näkyy hiusmurtumia, se on syytä vaihtaa uuteen. Letkun liitoskohdat pullon ja grillin välillä ovat kriittisiä kohtia. Niiden tiiviys on hyvä varmistaa aina ennen grillin käyttöä sekä pullon vaihdon yhteydessä.
Liitosten tiiviyden voi tarkistaa sivelemällä pensselillä saippuavettä liitoskohtiin. Jos syntyy kuplia, liitokset vuotavat.
Grilliä käytettäessä kaasupullo pitää siirtää grillin sivulle, jotta se ei kuumenisi liikaa. Oikein palava kaasuliekki on sininen ja liekin keskusta sinivihreä. Jos liekki palaa kellertävänä eikä meinaa syttyä, on poltin puhdistuksen tarpeessa.
Sulje kaasupullon venttiili aina, kun et grillaa.
Lähteet: Turvallisuus- ja kemikaalivirasto Tukes, Kodin turvaopas, Länsi-Uudenmaan Pelastuslaitos